እምቦጭን ለከሰልነት ማዋል እንደሚቻል አንድ ጥናት አመለከተ
 አዳማ፡ – የእምቦጭ አረምን ለከሰልነት በማዋል በጣና ሀይቅና በሀይቁ ላይ ኑሯቸው የተመሰረተ የህብረተሰብ ክፍሎችን መታደግ እንደሚቻል አንድ ጥናት አመለከተ።የኢትዮጵያ የአካባቢ የደን ምርምር ኢንስቲትዩት ሰሞኑን ባካሄደው ዓመታዊ የምርምር ግምገማ ላይ የቀረበ አንድ ጥናት እንዳመለከተው፤ የጣና እና በጣና ሀይቅ ላይ ኑሯቸው የተመሰረተ ነዋሪዎች ስጋት እየሆነ የመጣውን የእምቦጭ አረም ለከሰልነት ማዋል ይቻላል።ምርምሩን ያቀረቡት አቶ ያለምሰው አዴላ በተለይ ለዝግጅት ክፍላችን እንዳሉት፤ መደበኛ ከሰል የሚዘጋጀው ከዛፍ ሲሆን፣ይህ ከሰል ግን የሚመረተው አላስፈላጊ ቦታ ላይ ከሚበቅለውና ውሃ ላይ ከሚንሳፈፈው አምቦጭ አረም ነው። ‹‹ማገዶንና እምቦጭን
ማወዳደር አንችልም። ከአምቦጭ
የሚኘው ከሰል ከ3ሺ
ካሎሪ ኪሎ በላይ ኃይል እንዳለው አውቀናል ። ››ያሉት አቶ ያለምሰው፣ የእምቦጭ ከሰል ምድጃ ላይ ከተቀመጠ ከአንድ ሰዓት በላይ መንደድ እንደሚችል አስታውቀዋል።ለዚህም የሚረዳ የእንቦጭ ማክሰያ እና ከእንቦጭ የሚሠራ ከሰል ለማምረት የሚረዳ የከሰል ቅርፅ ማውጫ መሣሪያዎች መሰራታቸውንም ጠቁመዋል። ከጥቃቅንና አነስተኛ የተውጣጡ ወደ ሰባ የሚሆኑ ባለሙያዎች ማክሰያውንና ቅርጽ ማውጫ መሣሪያዎቹን እንዲሠሩ ሥልጠና መሰጠቱንም አቶ ያለምሰው አመላክተዋል።እንቦጭን ለከሰልነት እንደ አማራጭ የመጠቀም ቴክኖሎጂ እንቦጭን ከሥር ከመሠረቱ ነቅሎ እንደማይጥለውም ያመልከቱት አቶ ያለም ሰው፣ ከሁሉም በላይ እንቦጭን ለመቆጣጠር በሚደረገው ጥረት ውስጥ አንድ አማራጭ ሆኖ እንደሚያገለግልም አብራርተዋል። የተሰበሰበውን እንቦጭ ገበሬው በውሃ ዳር ከምሮ ንፋስ ከሚበትነው እቤት ውስጥ የኃይል አማራጭ በማድረግ በቀን የሚያስፈልገውን ኃይል መጠቀም እንደሚቻል ገልጸዋል።አዲስ ዘመን የካቲት 17/2012ሃይለማርያም ወንድሙ